
«Vi burde finne oss en bar og feire.»

Det bestemte utsagnet fra samboeren min forbauset meg slett ikke. Cary Taylor kunne finne påskudd for feiring i de minste og mest ubetydelige ting. For meg har det alltid vært en del av sjarmen hans. «Jeg tror ikke det er noen god idé å drikke kvelden før jeg starter i ny jobb.»

«Kom an, Eva.» Cary satt på gulvet i den nye stuen vår, omgitt av et halvt dusin flyttekasser, med et vinnende smil. Vi hadde sjauet med flyttelasset i dagevis, men likevel så han fantastisk ut. Cary er tynn, med mørkt hår og grønne øyne, og ser stort sett alltid strålende ut på en hvilken som helst dag. Jeg hadde kanskje blitt misunnelig om jeg ikke satte ham høyere enn noe annet menneske på jorden.

«Jeg snakker ikke om å gå på grisefylla,» insisterte han. «Bare et glass vin eller to. Vi kan finne et sted med happy hour og være hjemme igjen til åtte.»

«Jeg er ikke sikker på om jeg rekker hjem tidsnok.» Jeg pekte på yogabuksene og sports-bh-en. «Når jeg har tatt tiden herfra til jobben, går jeg rett til treningsstudioet.»

«Gå raskt og tren raskere.» Carys uklanderlig hevede øyenbryn fikk meg til å le. En dag kom jeg nok til å få se filmstjernefjeset hans på reklametavler og i moteblader verden over. Uansett ansiktsuttrykk er han uimotståelig.

«Hva med etter jobb i morgen?» foreslo jeg som alternativ. «Hvis jeg overlever arbeidsdagen, er det grunn til å feire.»

«Avtale. Jeg innvier det nye kjøkkenet med å lage middag.»

«Øh …» Cary liker å lage mat, men flink er han ikke. «Flott.»

Han blåste en hårlokk vekk fra ansiktet og gliste til meg. «Vi har et kjøkken som kan overgå en hvilken som helst restaurant. Det kan ikke bli annet enn bra.»

Jeg hadde mine tvil, så jeg vinket og stakk av gårde heller enn å havne i en diskusjon om kokekunst. Jeg tok heisen ned til første etasje og smilte til dørvakten da han viste meg ut på gaten med en feiende bevegelse.

Straks jeg kom ut, kom Manhattans lukter og lyder meg i møte og innbød til utforskning. Jeg var ikke bare på motsatt kant av landet fra mitt gamle hjem i San Diego – det virket som en helt annen verden. To store verdensbyer – den ene er evig temperert og sensuelt doven, den andre flommer over av liv og frenetisk energi. Jeg hadde drømt om å bo i en leiegård uten heis i Brooklyn, men som den pliktoppfyllende datteren jeg er, havnet jeg på Upper West Side i stedet. Hvis jeg ikke hadde hatt Cary å dele med, ville jeg ha vært usselt ensom i den digre leiligheten som koster mer per måned enn folk flest tjener på et år.

Dørvakten hilste med luen. «God kveld, Miss Tramell. Trenger De drosje i kveld?»

«Nei takk, Paul.» Jeg vugget bakover på de buede hælene på treningsskoene mine. «Jeg har tenkt å spasere.»

Han smilte. «Det er ikke like varmt som i ettermiddag. Det blir nok behagelig.»

«De sier jeg bør nyte juniværet før det blir ulidelig varmt.»

«Et ypperlig råd, Miss Tramell.»

Jeg kom ut av det moderne inngangspartiet i glass som på merkelig vis føyde seg pent sammen med de aldrende bygningene, og gledet meg over den relative stillheten i alleen før jeg nådde strømmen av folk og biler på Broadway. Snart kunne jeg kanskje håpe på å gli inn i mengden, men inntil videre følte jeg meg som en falsk newyorker. Jeg hadde bolig og jobb, men var fortsatt engstelig for T-banen og strevde med å praie drosjer. Jeg gjorde mitt beste for ikke å gå omkring storøyd og forfjamset, men det var ikke lett. Det var bare så mye å se og oppleve.

Strømmen av sanseinntrykk var forbløffende – lukten av eksos og mat fra boder, ropene til selgere som blandet seg med musikken til gatesangere, det utrolige utvalget av ansikter og stiler og aksenter, de praktfulle arkitektoniske vidundrene … og bilene. Herrejesus. Den frenetiske strømmen av biler tett i tett lignet ikke på noe jeg noen gang hadde sett.

Det var alltid en ambulanse, politibil eller brannbil som forsøkte å presse seg gjennom flommen av gule drosjer ved hjelp av øredøvende sirener. Jeg så med ærefrykt på de klumpete søppelbilene som navigerte gjennom trange, enveiskjørte gater, og på budbilene som snodde seg gjennom den tettpakkede trafikken for å holde stramme tidsfrister.

Ekte newyorkere beveget seg uanfektet gjennom det hele med en kjærlighet til byen som var like kjent og bekvem som et velbrukt par sko. De betraktet ikke dampen som veltet opp fra hull og fortausgriller med romantisk fryd, og de leet ikke på et øyelokk når bakken skalv under beina deres idet T-banen tordnet forbi under dem, mens jeg gliste som en tulling og krøllet tærne. Jeg var nyforelsket i New York. Jeg hadde stjerner i øynene, og det var lett å se.

Derfor måtte jeg virkelig anstrenge meg for å virke uanfektet mens jeg tok meg frem til bygningen der jeg skulle arbeide. I valg av arbeidsplass hadde jeg heldigvis fått det som jeg ville. Jeg ville gjøre meg bemerket med egne evner, og det innebar å starte på bunnen. Fra i morgen skulle jeg være assistent for Mark Garrity hos Waters Field & Leaman, et av USAs fremste reklamebyråer. Stefaren min, finanstoppen Richard Stanton, ble snurt da jeg takket ja til jobben, og påpekte at hvis jeg ikke hadde vært så stolt, kunne jeg ha jobbet for en venn av ham i stedet og nytt godt av forbindelsene hans.

«Du er like sta som faren din,» sa han. «Det vil ta ham en evighet å betale ned studielånet ditt på lønnen til en politimann.»

De hadde hatt en alvorlig krangel om det, men faren min firte ikke en tomme. «Ikke faen om en annen mann skal betale for utdannelsen til datteren min,» sa Victor Reyes da Stanton kom med tilbudet sitt. Jeg syntes det sto respekt av det. Antakelig var Stanton helt enig, skjønt han aldri kom til å innrømme det. Jeg hadde forståelse for begges standpunkter, for jeg hadde selv strevd med å betale ned lånet … og mislyktes. For faren min var det en æressak. Moren min hadde nektet å gifte seg med ham, men han var fast bestemt på å være en far for meg på alle tenkelige måter.

Jeg visste at det var uten hensikt å ergre seg over gamle frustrasjoner, så jeg konsentrerte meg om å komme raskest mulig til jobben. Jeg hadde valgt med fullt overlegg å ta tiden på den korte turen i den travleste tiden på en mandag, så jeg var godt fornøyd da jeg nådde Crossfire-bygningen, der Waters Field & Leaman holdt til, på mindre enn en halv time.

Jeg la hodet bakover og fulgte linjene i bygningen helt opp til den smale stripen med himmel. Crossfire var oppriktig imponerende – en slank, glinsende, safirblå tinde som strakte seg helt opp til skyene. Jeg visste fra jobbintervjuene at interiøret bak de forseggjorte svingdørene med kobberkarmer var minst like overdådig, med gulv og vegger av marmor og skranker og dreiebommer i børstet aluminium.

Jeg dro det nye ID-kortet mitt opp av innerlommen i buksene og holdt det frem for de to vaktene i svarte dresser ved skranken. De stanset meg uansett, mest sannsynlig fordi jeg var altfor sjuskete kledd, men så slapp de meg igjennom. Når heisturen opp til tjuende etasje var unnagjort, ville jeg ha et begrep om tidsforbruket fra dør til dør. Bra.

Jeg var på vei mot heisrekken da en elegant, velpleid brunette satte fast håndvesken sin i dreiebommen så den veltet og slapp løs en flodbølge av småpenger. Myntene regnet ned på marmoren og trillet lystig av gårde, og jeg så folk rundt gå utenom kaoset og fortsette videre som om ingenting hadde hendt. Jeg krympet meg i sympati og satte meg på huk sammen med en av vaktene for å hjelpe kvinnen med å samle sammen pengene.

«Takk,» sa hun og sendte meg et kort, forpint smil.

Jeg smilte tilbake. «Ingen årsak. Jeg har vært i samme situasjon.»

Jeg hadde akkurat krøket meg sammen for å få fatt i en femcentmynt rett ved inngangen da jeg ble konfrontert med et par luksuriøse, svarte Oxford-sko innhyllet i skreddersydde, svarte dressbukser. Jeg ventet et øyeblikk på at mannen skulle flytte seg, og da han ikke gjorde det, la jeg hodet bakover for å se ham bedre. Den skreddersydde, tredelte dressen trykket på opptil flere av knappene mine, men det var den høye, slanke, sterke kroppen inni som gjorde størst inntrykk. Men om all denne storslagne mandigheten var aldri så imponerende, var det først da jeg fikk se ansiktet at jeg gikk ned for telling.

Jøss. Bare … jøss.

Han sank elegant ned på huk rett foran meg. Med så mye utsøkt maskulinitet rett i synet kunne jeg ikke annet enn å glo. Lamslått.

Brått var det noe som brast i luften mellom oss.

Mens han stirret tilbake, endret han seg … som om et skjold gled bort fra blikket hans og avslørte en glødende viljestyrke som fullstendig tok pusten fra meg. Den intense magnetismen han utstrålte vokste i styrke til et inntrykk av pulserende og nådeløs kraft. Det var nesten til å ta og føle på.

Rent instinktivt trakk jeg meg tilbake. Og datt på rumpa.

Det dunket i albuene etter det ublide møtet med marmorgulvet, men jeg enset knapt smerten. Jeg var altfor opptatt av å stirre fjetret på mannen foran meg. Det beksvarte håret rammet inn et svimlende vakkert ansikt. Benbygningen hans kunne få en billedhugger til å gråte av glede. En fint meislet munn, knivskarp nese og intenst blå øyne gjorde ham dyrisk lekker. Nå smalnet øynene hans litt, mens ansiktet for øvrig forble omhyggelig nøytralt.

Skjorten og dressen var svarte, men slipset matchet de gnistrende irisene perfekt. Blikket var smart og vurderende, og nå boret det seg inn i meg. Hjerteslagene mine økte, og jeg skilte leppene for å kunne puste raskere. Han luktet syndefullt godt. Ikke etterbarberingsvann. Dusjsåpe, kanskje. Eller sjampo. Hva det nå enn var, fikk det tennene til å løpe i vann, akkurat som resten av ham.

Han rakte ut hånden til meg og avslørte mansjettknapper i gull og onyks og et opplagt svært kostbart armbåndsur.

Jeg trakk pusten skjelvende og tok hånden hans. Pulsen min gjorde et hopp da han strammet grepet. Berøringen var elektrisk og sendte et støt opp gjennom armen min som fikk nakkehårene til å stritte. Et øyeblikk sto han helt urørlig, og en dyp fure viste seg mellom de arrogant hevede øyenbrynene.

«Går det bra med deg?»

Stemmen hans var kultivert og jevn, med en rasping som ga meg sommerfugler i magen. Den fikk meg til å tenke på sex. Grensesprengende sex. Et øyeblikk trodde jeg at han kunne gi meg en orgasme bare han snakket lenge nok.

Leppene mine var tørre, så jeg måtte fukte dem før jeg svarte. «Alt i orden.»

Han reiste seg med effektiv eleganse og dro meg med opp. Vi holdt fortsatt øyekontakten, fordi jeg ikke klarte å slippe blikket hans. Han var yngre enn jeg først hadde antatt. Jeg gjettet på under tretti, men blikket hans var langt mer verdensvant. Hardt og lynende intelligent.

Jeg kjente at jeg ble dratt mot ham, som om jeg hadde et tau rundt livet og han langsomt og ubønnhørlig dro meg nærmere.

Jeg ristet meg ut av ørska og slapp taket i ham. Han var ikke bare vakker, han var … besnærende. Han var den sorten mann som ga en kvinne lyst til å rive opp skjorten hans og se knappene falle sammen med hemningene hennes. Jeg så på ham i den siviliserte, urbane, rådyre dressen og tenkte på rå, primitiv, lakenspjærende knulling.

Han bøyde seg ned og plukket opp ID-kortet jeg ikke engang visste at jeg hadde mistet, og frigjorde meg fra det provoserende blikket. Brått begynte hjernen min å virke igjen.

Jeg bebreidet meg selv for å være så keitete når han var så fullstendig behersket. Og hvorfor? Fordi jeg var blendet, for pokker.

Han kikket opp på meg, og posituren – han var nær ved å knele for meg – fikk meg ut av balanse igjen. Han holdt blikket mitt mens han reiste seg. «Er du sikker på at det går bra? Du burde sette deg ned litt.»

Jeg ble varm i ansiktet. Så festlig å virke keitete og klossete i nærvær av den mest selvsikre og elegante mannen jeg noen gang hadde møtt. «Jeg mistet bare balansen. Jeg klarer meg fint.»

Jeg så bort og fikk øye på kvinnen som hadde tømt vesken sin. Hun takket vakten som hadde hjulpet henne, og nå kom hun mot meg med en strøm av unnskyldninger. Jeg snudde meg mot henne og holdt frem håndfullen med mynter jeg hadde plukket opp, men så fikk hun øye på den dresskledde guden og glemte meg fullstendig. Etter en liten stund strakte jeg meg bare frem og slapp myntene rett ned i vesken hennes. Så tok jeg sjansen på å skotte bort på mannen igjen, og oppdaget at han holdt øye med meg selv mens brunetten øste ut takksigelser. Til ham. Ikke til meg, så klart, som faktisk hadde hjulpet henne.

Jeg snakket forbi henne. «Kan jeg få tilbake skiltet mitt, er du snill?»

Han rakte det frem til meg. Selv om jeg anstrengte meg for å ta imot det uten å røre ved ham, kom fingrene hans borti mine og sendte det samme støtet av nærvær inn i meg på nytt.

«Takk skal du ha,» mumlet jeg før jeg smatt rundt ham og presset meg ut på gaten gjennom svingdøren. Jeg stanset på fortauet og fylte lungene med New York-luft som luktet av en million ulike ting, noen av dem bra og noen giftige.

Det sto en glinsende, svart Bentley SUV foran bygningen, og jeg kunne se speilbildet mitt i de blanke, tonede bilvinduene. Jeg var rødlett, og de grå øynene mine skinte unaturlig. Jeg hadde sett meg selv slik før – i baderomsspeilet rett før jeg skulle gå til sengs med en mann. Det var jeg-er-klar-til-å-knulle-uttrykket mitt, og det hadde absolutt ingenting å gjøre på ansiktet mitt akkurat nå.

Herregud. Ta deg sammen.

Etter fem minutter med herr Mørk og Mystisk var jeg full av nervøs, rastløs energi. Jeg kunne fortsatt kjenne dragningen mot ham, den uforklarlige trangen til å gå inn igjen dit han var. Jeg kunne forklare det med at jeg ikke hadde fullført det jeg kom til Crossfire for å gjøre, men jeg visste at jeg kom til å angre på det senere. Hvor mange ganger skulle jeg dumme meg ut i løpet av én dag?

«Nå er det nok,» mumlet jeg ampert for meg selv. «Gå videre.»

Det tutet iltert i bilhorn idet en drosje smatt foran en annen med bare noen centimeter klaring og bråbremset for dumdristige fotgjengere som hastet over gaten i siste sekund. Det utartet til roping og skriking, en flom av skjellsord og gester uten noe ekte sinne bak. Om et øyeblikk ville alle involverte ha glemt hele episoden, som bare var ett taktslag i byns naturlige rytme.

Jeg gled inn i strømmen av fotgjengere og la av gårde mot treningsstudioet med en antydning til et smil. Å, New York, tenkte jeg og kjente at jeg hadde gjenvunnet fatningen. Du er konge.

Jeg hadde ment å varme opp på tredemøllen og avslutte timen med noen av de andre apparatene, men da jeg så at de var i ferd med å sette i gang en begynnertime i kickboksing, fulgte jeg etter flokken av ventende elever inn dit i stedet. Da timen var over, var jeg mer eller mindre meg selv igjen. Musklene mine dirret av akkurat den riktige mengden utmattelse, og jeg visste at jeg kom til å sove som en stein når jeg til slutt gikk inn for landing.

«Du klarte deg riktig bra.»

Jeg tørket svetten av ansiktet med et håndkle og så på den unge mannen som hadde snakket til meg. Han var hengslete og muskuløs, med brune øyne og perfekt, lys brun hud. Øyevippene hans var misunnelsesverdig tette og lange, mens hodet var glattbarbert.

«Takk.» Jeg gjorde en sørgmodig grimase. «Det var ganske tydelig at det var første gang, ikke sant?»

Han gliste og rakte frem hånden. «Parker Smith.»

«Eva Tramell.»

«Du har en naturlig eleganse, Eva. Med litt trening kan du bokstavelig talt slå folk i svime. Å kunne selvforsvar er en livsnødvendighet i en by som New York.» Han pekte mot en korktavle på veggen som var dekket av visittkort og løpesedler. Han rev en lapp av et selvlysende papirark og rakte den frem til meg. «Har du hørt om krav-maga?»

«I en film med Jennifer Lopez.»

«Jeg er instruktør og vil gjerne lære deg det. Her er nettadressen og nummeret til studioet.»

Jeg ble imponert av fremgangsmåten hans. Den var like direkte som blikket hans, og smilet var ekte. Jeg funderte på om han forsøkte å sjekke meg opp, men han virket så avslappet at det ikke var godt å si.

Parker la armene i kors og viste frem velutviklete biceps. Han gikk med en svart, ermeløs skjorte og lange shorts. Converse-joggeskoene virket behagelig nedslitte, og et par tatoveringer kikket frem under kragen. «Du finner timeplanen på nettstedet. Kom en tur som tilskuer, så ser du fort om det er noe for deg.»

«Jeg skal absolutt vurdere det.»

«Gjør det.» Han rakte frem hånden igjen. Håndtrykket hans var fast og selvsikkert. «Jeg håper vi sees.»

Det luktet herlig i leiligheten da jeg kom hjem, og Adeles Chasing Pavements strømmet ut av surroundhøyttalerne. Jeg kikket bort mot kjøkkenkroken og så Cary svaie til musikken mens han rørte i noe på komfyren. På kjøkkenbenken sto en åpnet vinflaske og to glass. Det ene var halvfullt av rødvin.

«Hei,» ropte jeg da jeg kom nærmere. «Hva lager du? Og har jeg tid til en dusj først?»

Han skjenket vin i det andre glasset og sendte det bortover frokostbenken til meg med en erfaren og elegant bevegelse. Man kunne ikke se på ham at han hadde tilbrakt barndommen med å bli sendt frem og tilbake mellom en narkoman mor og forskjellige fosterhjem, og tenårene i ungdomsfengsler og statlige avrusningsinstitusjoner. «Pasta med kjøttsaus. La dusjen vente, maten er ferdig. Har du hatt det gøy?»

«I treningsstudioet, ja.» Jeg trakk frem en barkrakk i teak, satte meg ned og fortalte om kickboksingtimen og Parker Smith. «Vil du være med?»

«Krav-maga?» Cary ristet på hodet. «Det er for drøyt for meg. Jeg kommer til å få blåmerker overalt, og da får jeg ingen jobber. Men jeg kan bli med og se meg om, i fall fyren er en tulling.»

Jeg så på mens han helte pastaen i dørslaget som sto klart. «En tulling, liksom?»

Faren min hadde lært meg å tolke menn ganske godt, og det var slik jeg visste at den dresskledde guden betydde trøbbel. Vanlige mennesker smiler symbolsk når de hjelper andre, bare for å etablere en øyeblikksforbindelse som lettere skaper kontakt.

På den annen side hadde ikke jeg smilt til ham heller.

«Vesla,» sa Cary mens han fant frem skåler fra skapet, «du er en sexy, lekker dame. Jeg har mine tvil om enhver mann som ikke tør å be deg ut på direkten.»

Jeg rynket på nesen til ham.

Han satte frem en skål til meg med bittesmå biter av nudler dekket av en tynn tomatsaus med klumper av kjøttdeig og erter. «Du tenker på noe. Hva er det?»

Hmm … Jeg tok skjeen som lå i skålen og bestemte meg for ikke å si noe om maten. «Jeg tror jeg møtte den heiteste mannen på kloden i dag. Muligvis den heiteste mannen i verdenshistorien.»

«Å? Jeg trodde det var meg. Fortell mer.» Cary holdt seg på motsatt side av benken. Han foretrakk å spise stående.

Jeg lot ham ta et par biter av kreasjonen sin før jeg følte meg modig nok til å prøve den selv. «Det er egentlig ikke så mye å fortelle. Jeg gikk over ende i lobbyen på Crossfire, og han hjalp meg opp.»

«Høy eller kort? Blond eller mørk? Slank eller velbygd? Øyenfarge?»

Jeg skylte ned den andre biten med litt vin. «Høy. Mørk. Slank og velbygd. Blå øyne. Søkkrik, etter antrekket å dømme. Og han var sinnssykt sexy. Du vet hvordan det er – noen menn har et flott utseende, men er helt ute av stand til å sette hormonene dine i sving, mens en lite pen mann kan være massivt sexy. Denne karen hadde alt.»

Jeg fikk sommerfugler i magen igjen, akkurat slik jeg gjorde da Mørk og Mystisk rørte ved meg. I tankene så jeg ansiktet hans for meg klart som dagen. Det burde ikke være lov for menn å være så til de grader fantastiske. Jeg hadde fortsatt ikke fått orden på de svidde hjernecellene mine.

Cary satte albuen på benken og lente seg fremover, med de lange lokkene hengende over det ene av de livfulle, grønne øynene. «Så, hva skjedde etter at han hjalp deg opp?»

Jeg trakk på skuldrene. «Ingenting.»

«Ingenting?»

«Jeg gikk min vei.»

«Hva? Flørtet du ikke med ham?»

Jeg tok en bit til. Maten var faktisk ikke ille. Eller så var jeg utsultet. «Han var ikke den sorten fyr man flørter med, Cary.»

«Det finnes ikke noe slikt som en fyr du ikke kan flørte med. Selv de som er lykkelig gift, setter pris på en harmløs flørt i ny og ne.»

«Det var ingenting harmløst ved han her,» sa jeg tørt.

«Å, en av den sorten.» Cary nikket alvorlig. «Slemme gutter kan være gøy, hvis du ikke kommer for tett innpå dem.»

Han visste nok hva han snakket om – menn og kvinner i alle aldre falt for ham til stadighet. Likevel klarte han alltid å velge feil partner. Han hadde vært sammen med plageånder og rundbrennere, elskere som truet med å ta livet av seg og elskere med andre forhold som de ikke fortalte om … Han hadde prøvd alt.

«Jeg kan ikke forestille meg at denne fyren noen gang kan være gøy,» sa jeg. «Han var altfor intens. Men han er sikkert fantastisk i senga med all den intensiteten.»

«Se der, ja. Glem den virkelige fyren. Bare bruk ansiktet hans i fantasiene dine og gjør ham perfekt der.»

Jeg ville aller helst få fyren helt ut av tankene, så jeg skiftet samtaleemne. «Har du noen avtaler i morgen?»

«Selvsagt.» Cary kom med en detaljert utlegning om timeplanen sin, som inkluderte kampanjer for jeans, selvbruningskrem, undertøy og etterbarberingsvann.

Jeg skjøv alt annet ut av tankene og konsentrerte meg om ham og den økende suksessen hans. Etterspørselen etter Cary Taylor økte dag for dag, og han var i ferd med å skape seg et rykte blant fotografer og oppdragsgivere som både profesjonell og presis. Jeg var glad på hans vegne og svært stolt av ham. Han hadde jobbet hardt for dette og vært gjennom så mye.

Det var først etter middagen jeg la merke til de to store gaveeskene som sto lent mot siden av sofagruppen.

«Hva er det?»

«Det der,» sa Cary og fulgte etter meg inn i stuen, «er toppen av luksus.»

Jeg skjønte straks at de var fra Stanton og mamma. Moren min måtte ha penger for å være lykkelig, og jeg var glad for at Stanton, hennes tredje ektemann, klarte å dekke både det behovet og alle de andre. Jeg ønsket meg ofte at de kunne la det bli med det, men moren min hadde vanskelig for å godta at jeg ikke delte hennes syn på penger. «Hva er det denne gangen?»

Han la armen rundt skuldrene mine, en enkel sak for ham, siden han var tolv centimeter høyere enn meg. «Ikke vær utakknemlig. Han elsker moren din. Han elsker å skjemme bort moren din, og moren din elsker å skjemme bort deg. Uansett hva du måtte synes om det, så gjør han det ikke for din skyld. Han gjør det for henne.»

Jeg sukket og medga at han hadde rett. «Hva er det?»

«Heftige antrekk til veldedighetsmiddagen for The Advocacy Center på lørdag. En sexbombekjole til deg og en Brioni-smoking til meg, siden å kjøpe gaver til meg er det han gjør for deg. Du blir mer omgjengelig når jeg er i nærheten og kan høre på sutringen din.»

«Sant som det er sagt. Takk og pris at han har skjønt såpass.»

«Selvsagt vet han det. Stanton ville ikke ha vært så stinn av penger om han ikke visste alt mulig.» Cary grep hånden min og dro meg med seg. «Kom igjen. Ta en kikk.»

Jeg presset meg gjennom svingdøren til Crossfire og inn i lobbyen ti på ni neste morgen. For å gjøre best mulig inntrykk første dag på jobb, hadde jeg satset på en enkel hylsterkjole og svarte pumps som jeg tok på meg i stedet for spaserskoene i heisen på vei opp. Cary hadde satt opp håret mitt i en kunstferdig knute som minnet om et åttetall. Jeg kunne ingenting om hår, men han kunne lage mesterlig glamorøse hårfrisyrer. Jeg gikk med de små perleøredobbene jeg fikk av faren min i eksamenspresang, og Rolexen fra Stanton og moren min.

Jeg begynte å lure på om jeg hadde tatt for hardt i med antrekket, men da jeg kom inn i lobbyen og husket hvordan jeg hadde ligget langflat på gulvet i treningstøy, var jeg sjeleglad for at jeg ikke lignet på den sjarmløse jenta. De to sikkerhetsvaktene lot ikke til å kjenne meg igjen da jeg viste frem ID-kortet mitt på vei til dreiebommen.

Tjue etasjer senere kom jeg ut i vestibylen til Waters Field & Leaman. Fremfor meg var det en vegg i skuddsikkert glass med en dobbeltdør inn til resepsjonen. Resepsjonisten bak den sigdformete skranken så skiltet jeg holdt opp mot glasset. Hun trykket på knappen som åpnet dørene idet jeg la bort ID-kortet.

«Hei, Megumi,» hilste jeg da jeg kom inn, og beundret den tranebærfargede blusen hennes. Hun var av blandet herkomst, tydelig dels asiatisk, og svært pen. Håret hennes var tykt og mørkt, og formet i en elegant bob som var kortere i nakken og knivskarp foran. De skjeve øynene hennes var brune og varme, og leppene var fyldige og naturlig rosa.

«Hei, Eva. Mark er ikke kommet ennå, men du vet veien, ikke sant?»

«Absolutt.» Jeg vinket og fulgte korridoren til venstre for skranken helt til enden, tok til venstre igjen og kom inn i et tidligere åpent rom som nå var oppdelt i båser. Jeg gikk rett bort til den jeg hadde fått tildelt.

Jeg slapp håndvesken og posen med flatskoene ned i den nederste skuffen i det praktiske metallskrivebordet mitt og startet opp PC-en. Jeg hadde tatt med et par ting for å gjøre båsen litt mer personlig, og nå tok jeg dem frem. Først tre fotografier montert i én ramme – meg og Cary på Coronado Beach, moren min og Stanton på yachten hans ved den franske riviera, og faren min på jobb i politibilen sin i Oceanside i California. Det neste var en fargerik oppsats av glassblomster som Cary hadde gitt meg samme morgen som første-dag-på-jobb-gave. Jeg satte den ved siden av den lille rekken av bilder og lente meg tilbake for å beundre resultatet.

«God morgen, Eva.»

Jeg reiste meg raskt for å hilse på sjefen min. «God morgen, Mr. Garrity.»

«Du kan godt kalle meg Mark. Kom inn på kontoret mitt.»

Jeg fulgte etter ham tvers over korridoren og tenkte nok en gang at den nye sjefen min var et flott syn med glinsende, mørk hud, velfrisert fippskjegg og smilende, brune øyne. Mark hadde kraftig kjeve og et sjarmerende skjevt smil. Han var velpleid og veltrent, og opptrådte med en selvsikker holdning som innbød til respekt og tillit.

Han pekte på en av de to stolene foran skrivebordet i glass og krom, og ventet til jeg hadde satt meg før han satte seg til rette i Aeron-stolen sin. Med himmel og skyskrapere som bakgrunn virket Mark begavet og mektig. Egentlig var han faktisk bare en underordnet salgsansvarlig, og kontoret hans var et kott sammenlignet med direktørenes, men utsikten var det ingenting å utsette på.

Han lente seg tilbake og smilte. «Har du funnet deg til rette i den nye leiligheten?»

Det forbauset meg at han husket det, men jeg satte pris på det. Jeg hadde møtt ham under det andre jobbintervjuet og likte ham umiddelbart.

«Mer eller mindre,» svarte jeg. «Det står fortsatt noen kartonger her og der.»

«Du flyttet hit fra San Diego, ikke sant? Fin by, men svært annerledes enn New York. Savner du palmene?»

«Jeg savner den tørre luften. Det tar tid å venne seg til luftfuktigheten her.»

«Bare vent til sommeren setter inn.» Han smilte. «Så … det er din første dag på jobb, og du er min første assistent, så vi får finne ut av ting underveis. Jeg er ikke vant til å delegere, men det ordner seg sikkert fort.»

Jeg slappet av med en gang. «Jeg ser frem til å bli tildelt oppgaver.»

«Det er et stort skritt fremover for meg å ha deg her, Eva. Jeg håper du vil trives. Drikker du kaffe?»

«Kaffe er en av de viktigste næringskildene mine.»

«Å, en assistent etter mitt hjerte.» Smilet hans ble bredere. «Jeg har ikke tenkt å be deg hente kaffe til meg, men jeg ser gjerne at du hjelper meg med å finne ut av de nye kaffemaskinene de nettopp har satt i pauserommene.»

Jeg gliste. «Mer enn gjerne.»

«Bare så synd at jeg ikke har noe annet til deg.» Han gned seg i nakken med et fårete uttrykk. «Kanskje jeg skal vise deg porteføljene jeg jobber med, og så kan vi ta det derfra?»

Resten av dagen gikk som en røyk. Mark hadde diskusjoner med to av kundene sine og et langt møte med det kreative teamet som jobbet med konsepter til en handelsskole. Det var fascinerende å se på nært hold hvordan de ulike avdelingene sendte stafettpinnen til hverandre for å bringe en kampanje fra forslag til ferdigstilling. Det ville ha vært fristende å bli igjen etter jobb for å bli bedre kjent med plasseringen av kontorene, men ti på fem ringte telefonen min.

«Mark Garritys kontor. De snakker med Eva Tramell.»

«Se til å komme deg hjem så vi kan gå ut og ta den drinken du utsatte i går.»

Carys påtatte strenghet fikk meg til å smile. «Ja da, ja da. Jeg kommer.»

Jeg skrudde av PC-en og samlet sammen sakene mine. Fremme ved heisrekken dro jeg frem mobilen min for å tekste en kjapp «På vei»-melding til Cary. Et pling tilkjennegjorde hvilken heis som skulle til å stoppe i min etasje, så jeg stilte meg foran den og flyttet oppmerksomheten tilbake til send-knappen. Da heisdørene gikk opp, tok jeg et skritt frem. Jeg kikket opp for å se hvor jeg gikk og møtte et par blå øyne. Jeg holdt pusten.

Sexguden var alene i heisen.

